ЩоджэнцIыкIу Алийрэ КIыщокъуэ Алимрэ ятеухуауэ
Котляровхэ Мариерэ Викторрэ я тхылъ тедзапIэм къыщыдэкIащ КъБКъУ-м и профессор Бакъ Зерэ и тхылъитI: «КIыщокъуэ Алим и творчествэр еджапIэ нэхъыщхьэм» зи фIэщыгъэм и етIуанэ Iыхьэхэмрэ (япэр нэхъ пасэу къыдэкIауэ щытащ), «ЩоджэнцIыкIу Алий — 115»- мрэ.
КIыщокъуэ Алим и гуащIэм теухуа тхылъыр Iыхьищу зэхэтщ: «Япэ дунейпсо зауэр цIыхухэм я гум къызэринамрэ художественнэ тхыгъэхэм къызэрыхэщымрэ», «ЛIыгъэмрэ лIыхъужьыгъэмрэ гъащIэм къызэрыхэхъукIымрэ ахэр «Нал къута» романым къызэрыщыгъэлъэгъуамрэ», «Дунеймрэ цIыхумрэ теухуа гупсысэхэр КIыщокъуэ Алим и творчествэм къызэрыхэщыр». Тхылъым къыщыгъэсэбэпащ Къэжэр Хьэмид, КхъуэIуфэ Хьэчим, Сокъур Мусэрбий, Нало Заур сымэ я IэдакъэщIэкIхэм ятеухуауэ ятхахэм щыщ. «КIыщокъуэ Алим и дэтхэнэ тхыгъэми щызыхыбощIэ ахэр лIыгъэрэ цIыхугъэкIэ цIэрыIуэ тхакIуэм и къалэмыпэм къызэрыщIэкIар» — Къэжэр Хьэмид и псалъэхэр тхылъым и кIэухым дигу къыщегъэкIыж.
«ЩоджэнцIыкIу Алий — 115» тхылъым щызэхуэхьэсыжащ усакIуэ ныбжьыщIэхэм, университетым адыгэбзэмрэ литературэмкIэ и къудамэм щеджэхэм ящыщхэр мы гъэм Тыркум Бакъ Зерэ щишам ялъэгъуам теухуауэ ятхыжар, усакIуэр илъэси 115-рэ зэрырикъур ягъэлъапIэу («Адыгэ псалъэ», «Кабардино-Балкарская правда», «Советская молодежь», «Газета Юга», «Тэрч и макъ», «Лескенская газета») газетхэм тетахэр.
Гъуэт Синэ.
